**5 / 2022. sz. MAFC Elnökségi emlékeztető**

Készült a 2022. november 14-én, a BME „R” épület 105-ös tárgyalójában megtartott Elnökségi ülésről.

*Résztvevők: Dinnyés Attila,* *Dr. Kelemen Béla,* *Dr. Kondorosi Károly, Novák László, Dr. Pap László, Pusztay Botond,* *Dr. Salgó András, Sárik Zoltán,* *Dr. Szabó Mihály*

*Résztvevő állandó meghívottak: Balogh Tünde, Dr. Györke Gábor, Nagy Balázs*

*Később érkezett:* *Dr. Kelemen Béla1854*

*Kimentette magát:* *Dr. Cséfalvay Edit, Krasznai Gabriella, Pálfalvi András, Dr. Nagy Balázs Vince, Tóth Zoltán*

1807-kor *Sárik Zoltán* köszöntőjével megnyitotta az ülést.

* + - 1. ***Az elnökségi ülés napirendi pontjainak elfogadása, javaslat a kiegészítésükre***

Az elnökség tagjaitól nem érkezett módosító javaslat, így a meghívóban szereplő napirend szerint folytatódott az ülés.

***24/5/2022. számú MAFC Elnökségi határozat***

Az elnökség módosítás nélkül elfogadta a 2022.11.14-i ülés meghívójában szereplő napirendet.

A határozat 8 igen szavazattal egyhangúlag elfogadásra került

* + - 1. ***Előző ülés emlékeztetőjének elfogadása***

*Sárik Zoltán* kérte az elnökség tagjait, hogy véleményezzék az előző ülésről készült emlékeztetőt.

***25/5/2022. számú MAFC Elnökségi határozat***

Az elnökség elfogadta a 2022.06.04-i ülés emlékeztetőjét.

A határozat 8 igen szavazattal egyhangúlag elfogadásra került

* + - 1. ***Beszámoló a Felügyelő Bizottság vizsgálatáról***

*Sárik Zoltán:* Tóth Zoltán előre jelezte, hogy nem fog tudni részt venni a mai ülésen, ezért a beszámolót megtartja helyette. A Bizottság alapos és részletes vizsgálatot folytatott, több körben kértek be dokumentumokat és kimutatásokat a titkárságtól, valamint személyes egyeztetés is történt.

Terjedelmes vizsgálati anyag készült, melyből az FB megállapításai felolvasásra kerültek.

Javaslatok is érkeztek a Bizottságtól, melyek alapján több szabályzat kidolgozására is szükség lesz.

A rendelkezésünkre bocsátott komplett dokumentáció természetesen elérhető, kérésre az iroda megküldi.

Dinnyés Attila kérdésre *Sárik Zoltán* elmondta, hogy az FB nem javasolta további jogi lépések megtételét.

* + - 1. ***Atlétika szakosztályvezető kinevezése***

*Dr. Györke Gábor:* Az Atlétikai szakosztály vezetője, Janecskó András 2022.08.06-án elhunyt. A szakosztály az Alapszabályban meghatározott módon 2022.10.12-én gyűlést tartott, melyről a kötelező dokumentumokat a titkárság részére megküldték. A tagok Kiefer Antalt választották meg vezetőnek, és javasolják kinevezését az elnökség által. Kiefer Antal a tisztséget elfogadta.

Tekintettel arra, hogy Kiefer Antal sportolóként aktív tagja a szakosztálynak, tisztában van annak működésével és élvezi a tagok bizalmát, az elnökség meghozta határozatát.

***26/5/2022. számú MAFC Elnökségi határozat***

Az elnökség kinevezte Kiefer Antalt az Atlétikai szakosztály vezetőjévé.

A határozat 8 igen szavazattal egyhangúlag elfogadásra került

* + - 1. ***Beszámoló az elmúlt időszak operatív ügyeiről***

*Dr. Györke Gábor a*z alábbiakról számolt be az elnökség tagjainak:

* Az energiaárak növekedését érzékeli az egyesület is, egyre magasabbak a pálya-és terembérleti díjak. Ezek mértéke még nem sodort egy szakosztályt sem az ellehetetlenülés határára, ill. pótolhatatlan létesítmény sem került még bezárásra. A megszorítások (fűtés és melegvíz csökkentése, hiánya) negatív hatásai érzékelhetőek, de az érdemi munka még folyik.
* Lezárult a 2021/22-es Sportfejlesztési programok elszámolása, illetve az érintett programok hosszabbítása.
* 2022.11.12-én egy nagyszerű ünnepség keretében emlékezett meg Kosársuli szakosztályunk a fennállásának 50. évfordulójáról. Az eseménynek a Gabányi sportközpont adott otthont, gratulálunk a szervezéshez.
* Szintén egy megemlékezés volt az apropója, a Janecskó András emlékversenynek, mely nagy összefogásban került lebonyolításra.
* A 25. Fallabda Bajnokság is közös, Egyetemi-MAFC szervezésben folyt. Elsődlegesen BME házibajnokság rendezése volt a cél, de az alacsony számú nevezés miatt végül 2/3-ad volt a külsősök aránya. Dr. Martinek Péter szakosztályvezető segítséget kért a sportág egyetemen történő népszerűsítésében valamint pályabérleti díj kedvezmény kijárásában.
* A korábbi nevezői létszám és a pozitív visszajelzések alapján ismét megrendezésre kerül az E-Sport kupa.
* A Labdarúgó szakosztályon belül szerveződött a futsal csapat, mely nagy érdeklődésre tart számot, minimális a külsősök aránya. Az NB III-as bajnokság résztvevői a budapesti régióban. A hazai meccsek a Gabányi Sportközpontban, az edzések Tüskecsarnokban zajlanak.
* Az egyetemi energiatakarékosság okán az irodában nincs fűtés, a „K” épületi súlyemelőteremben pedig se fűtés, se melegvíz nincs. Egyeztetés szükséges a bérleti díj kompenzálásáról.
  + - 1. ***Beszámoló a MAFC stratégiai döntéseiről, megvalósulásukról***

*Sárik Zoltán* beszámolójában az alábbiakról adott tájékoztatást:

* A Fővárosi Törvényszék hiánypótlásra szólította fel a MAFC-ot. Kötelezték a Felügyelő Bizottság tagjait, hogy a törvényszék saját formátumú elfogadó nyilatkozatát töltsék ki. Nyilatkozatuk alapján megállapításra került, hogy az FB tagjainak minimum 2/3-a nem MAFC tag, ami nem felel meg a januárban megváltozott előírásoknak. Újra kell választani az FB tagjait, de ehhez küldöttgyűlést szükséges összehívni.
* Komoly lépéseket tett annak érdekében, hogy a BME sajátjaként ismerje el, és kezelje a MAFC-ot. Nagyságrendileg 15 alkalommal tárgyalt ezügyben Kancellár úrral, de a kialakult gazdasági helyzet okán ebben a kérdésben, kiemelten a pénzügyi támogatás oldalán, a közeljövőben nem várható változás.

Tárgyalt a debreceni egyetem kancellárjával is, mi több, közös egyeztetést is zajlott, hogy az ottani együttműködési modellt hogyan lehetne átültetni a BME-MAFC kapcsolatába. Közel 100 millió forintot fizet a MAFC a BME részére, melyen felül versenyezteti, sportszakmai és felszerelésbeni támogatást is nyújt a MEFOB csapatoknak.

Egy találkozó alkalmával kifejtette azon véleményét a Testnevelési Központ felé, hogy amennyiben a segítségnyújtás egyoldalú a MAFC részéről, akkor az nem nevezhető kölcsönös együttműködésnek.

* A nagy egyetemi klubbok összefogására van most szükség, hogy közvetlen állami támogatásban részesülhessenek a sportegyesületek. A plusz forrás szükségességéről György Lászlóval is eszmét cserélt.
* A Tüskecsarnok és létesítményei jelen formában nem üzemeltethetőek tovább. Állami tulajdon, a BME és az ELTE vagyonkezelésében áll. Többoldalú egyeztetés folyt a BME és az ELTE kancellárjai, BEAC és MAFC elnökök valamint a MOL képviseletében Ratatics Péter részvételével arról, hogy hogyan lehetne a komplexumot közel 0 energiaigényűvé tenni. A MOL részéről pozitív volt a fogadtatás, így Palkovics Lászlóval is sikeres tárgyaláson vettek részt. Időközben több változás történt, Palkovics úr lemondott, a MOL elnöke pedig Bacsa úr lett. Az viszont biztos, hogy kizárólag megújuló energia felhasználásán alapuló fejlesztés kezdhető el.
  + - 1. ***Bejelentések, egyebek***

*Novák László:* A MAFC Sport Nonprofit Kft. versenyezteti az Extraligában szereplő férfi röplabda csapatot. Súlyos anyagi nehézségekkel küzdenek, melynek fő oka, hogy nem sikerült új támogatókat bevonni, ill. a Kancellár úr által megígért BME támogatás sem valósult meg. Eddig a pontig tudták fenntartani a csapatot, amennyiben nem sikerül sürgősen támogatást szerezni, úgy fizetésképtelenné válik a Kft. Ebben az esetben vissza kell lépni az extraligában való további indulástól és elbocsátani a sportolóinkat, vagy összeolvadni egy másik egyesülettel. Mindkét esetben megszűnik a MAFC-BME csapat, elveszítjük extraligás indulási jogunkat. A jelenlegi legmagasabb osztályból történő visszalépés, vagy a ki nem állás miatti kizárás azt eredményezi, hogy NB II-ből kell újra felépíteni a csapatot.

Tekintettel arra, hogy több cégnél sem sikerült támogatásban megállapodni, kérte az Elnökség segítségét támogatók felkutatásában.

*Dr. Salgó András 1952 -kor bezárta az ülést.*